বাংলার গ্রামে এ যেন রাম রহিমের প্রতিচ্ছবি! ফাঁকা বাড়িতে এক গৃহবধূকে একা পেয়ে জাপটে ধরেছিলেন ৫৫ বছরের এক সাধু। কিন্তু মহিলার চিৎকারে প্রতিবেশীরা ছুটে এলে পালানোর চেষ্টা করেও শেষ পর্যন্ত সফল হয়নি অভিযুক্ত সাধু। 
এলাকাবাসীর হাতে বেধড়ক গণধোলাই খেয়ে শেষ পর্যন্ত নিজের চুল-দাড়ি পর্যন্ত খুইয়েছে সেই সাধু। অবশেষে কুলতলি থানার পুলিশ এসে উদ্ধার করেছে ওই ব্যক্তিকে। অভিযুক্ত সাধুর বিরুদ্ধে কুলতলি থানায় অভিযোগ দায়ের হয়েছে। অভিযোগের ভিত্তিতে ঘটনার তদন্ত শুরু করেছে কুলতলি থানার পুলিশ। ঘটনা দক্ষিণ চব্বিশ পরগনার কুলতলি থানার সানকিজাহান গ্রামের।

এই বিষয়ে অন্যান্য খবর

বাবা রামরহিম এবার বাংলায়! কুকীর্তি করে পাকড়াও ‘মহারাজ’


কুলতলি থানার সানকিজাহান গ্রামে মঙ্গলবার বিকেলে এদিক ওদিক ঘুরছিল বড় বড় চুল দাঁড়িওয়ালা ভিন রাজ্যের এক সাধু। আচমকা গ্রামের বাসিন্দা জগন্নাথ পণ্ডিতের বাড়িতে ঢুকে পড়ে সে। সেই সময়ে বাড়িতে একা ছিল জগন্নাথবাবুর বিবাহিত মেয়ে।
প্রচণ্ড খিদে পেয়েছে বলে ওই মহিলার কাছে খাবার চায় সাধু। একজন বয়স্ক মানুষ খিদের জ্বালায় বাড়িতে এসে খাবার চাইছে দেখে মহিলা খাবার নিয়ে দিতে গেলে সাধুটি তাকে জাপটে ধরে। তখনই নিরুপায় হয়ে চিৎকার শুরু করে দেন ওই মহিলা। 
বিপদ বুঝতে পেরে মহিলাটিকে ছেড়ে দিয়ে পালাতে শুরু করে সাধুবাবা। তখন প্রতিবেশী ও বাড়ির লোকজন সেই চিৎকার শুনে দ্রুত ঘটনাস্থলে চলে আসেন এবং ধরে ফেলেন অভিযুক্ত সাধুটিকে। 
এর পরে শুরু হয় গণপ্রহার। গ্রাম থেকে ব্লেড ও ক্ষুর এনে কেটে দেওয়া হয় সাধুর মাথার চুল ও দাড়ি। আটকে রাখা হয় দীর্ঘক্ষণ। ঘটনার খবর পেয়ে গ্রামে গিয়ে সাধুটিকে আটক করে থানায় নিয়ে আসে কুলতলি থানার পুলিশ। বুধবার মহিলার তরফে কুলতলি থানায় শ্লীলতাহানির অভিযোগ দায়ের করা হলে গ্রেফতার করা হয় সাধুটিকে। পুলিশি জেরায় ধৃত সাধু জানিয়েছে, তার বাড়ি উত্তরপ্রদেশে।